*Ukoliko ste tražili članak o kralju iz dinastije Nemanjića, vidite članak Stefan Uroš II Milutin (1282-1321).*

**Prvoslav** ili **Primislav Vukanović**, titularnim imenom **Uroš II**, je bio veliki župan Raške (vladao oko 1145—1162) iz dinastije Vukanovića. Poznat je isključivo iz vizantijskoh izvora koji opisuju pohode cara Manojla I Komnina (1143 — 1180) protiv Raške i Ugarske sredinom 12. veka.

Veliki župan raški Uroš Prvoslav ustao je 1149 protiv Vizantije. Car Manojlo, vodio je tada rat sa Normanima, kojima su pomagali Srbi. Nakon pobede, car dođe s vojskom lično u Srbiju, zauze Ras i ostavi kao svog namesnika Konstantina Anđela. Srbi su se bojali otvorena sukoba s njime, pa su se povukli u planine. On je pošao da pokori i ostale pobunjene strane. Car se morao vratiti u Ras, jer su Srbi tu bili napali njegova namesnika. Srbi se ponovo povukoše u planine, kuda ih vojska nije gonila. Kako je u to vreme nastala i zima, car Manojlo popali Urošev dvor, opleni okolinu Rasa i vrati se u Carigrad. 

Iduće godine car ponovo kreće na Srbiju, ali je sačekao da u gori opadne list, da bi njegova vojska bila manje iznenađena. Srbi su za to vrijeme ušli u savez s Mađarima. Do borbe je došlo na planini Tari. Bolje vođeni, Vizantinci su odnijeli pobedu. Tad se pokorio i Uroš. U pokajničkom odijelu došao je kod cara, molio i dobio oproštaj. Ustavši ispred carevih noga, on se zakleo na vernost i primio obavezu da će pomagati cara sa 2.000 ljudi pri ratovanju u Evropi, a sa 500 u Aziji, umesto sa 300 ljudi koliko se dotle davalo.

U novim mađarsko-vizantijskim borbama Srbi se ne pominju kao mađarski saveznici, jer je Uroša II, koji je bio mađarski prijatelj, oko 1160. god. zamenio njegov brat Desa. U bratski sukob se umešao i Car Manojlo, i Uroša je ostavio u Raškoj, a Desi na upravljanje dao Dendru (Šumadija)

Svrgavanje dinastije Vukanovića
-------------------------------

Oko 1166. godine se dogodila velika promena u Raškoj. Raški vladari Desa i Uroš nestaju sa scene, a četiri brata (Tihomir, Stracimir, Miroslav i Stefan, sinovi vlastelina Zavide), preuzimaju vlast. Stara dinastija je zamenjena novom, isprva na čelu sa Tihomirom. Ovu porodicu je verovatno instalirao romejski car Manojlo I Komnin. Tihomir, najstariji, bio je veliki župan, ali ga je ubrzo 1168. godine svrgao njegov mlađi brat Stefan Nemanja. Njegova dinastija Nemanjića je vladala Raškom naredna dva veka.

Izvori
------

1. ↑  John V. A. Fine, *The Late Medieval Balkans: A Critical Survey from the Late Twelfth Century to the Ottoman Conquest*, The University of Michigan Press, 2009. (str. 4)
2. ↑  John V. A. Fine, *The Late Medieval Balkans: A Critical Survey from the Late Twelfth Century to the Ottoman Conquest*, The University of Michigan Press, 2009. (str. 4)
3. ↑  John V. A. Fine, *The Late Medieval Balkans: A Critical Survey from the Late Twelfth Century to the Ottoman Conquest*, The University of Michigan Press, 2009. (str. 4)
4. ↑  John V. A. Fine, *The Late Medieval Balkans: A Critical Survey from the Late Twelfth Century to the Ottoman Conquest*, The University of Michigan Press, 2009. (str. 3)

Vidi još
--------

* Bitka na Tari
* Vukanovići
* Nemanjići
* Istorija Srbije u srednjem veku

|  |  |  |
| --- | --- | --- |
| Prethodnik:**Uroš I** | **Veliki župan Raške(oko 1145 — 1162)** | Nasljednik:**Desa** |